Συστήματα υποστήριξης αποφάσεων για την προώθηση της εξοικονόμησης ενέργειας στις νέες συνθήκες της αγοράς ενέργειας
Authors: Παπαδοπούλου Αλεξάνδρα 
Published: August 2021

Αντικείμενο της διατριβής είναι η ανάπτυξη ολοκληρωμένης μεθοδολογίας υποστήριξης αποφάσεων για τη διαμόρφωση και αξιολόγηση προτάσεων προώθησης ενεργειακής αποδοτικότητας, και συγκεκριμένα Προγραμμάτων Διαχείρισης της Ζήτησης (ΠΔΖ), στο πλαίσιο των νέων παραμέτρων διαμόρφωσης του ενεργειακού τομέα. Στόχο της διατριβής αποτελεί η ανάπτυξη μιας συνεκτικής μεθοδολογίας και του σχετιζόμενου συστήματος για την αναγνώριση όλων των παραμέτρων του προβλήματος και τη διαμόρφωση ενός συνεπούς πλαισίου υποστήριξης των αποφασιζόντων στην ικανοποίηση των επιδιώξεών τους. Η προτεινόμενη μεθοδολογική προσέγγιση SYCASE περιλαμβάνει τις ακόλουθες τέσσερις (4) συνιστώσες: • SYstemisation: Πραγματοποιείται η μοντελοποίηση των χαρακτηριστικών των ενεργειακών εταιρειών, των αγορών στις οποίες δραστηριοποιούνται, καθώς και των ΠΔΖ. • CompAtibility Check: Αφορά στον έλεγχο συμβατότητας των χαρακτηριστικών των αποφασιζόντων με βάση την υπάρχουσα εμπειρία. • Synthesis: Αποσκοπεί στη σύνθεση των χαρακτηριστικών των επιμέρους συμβατών τεχνολογικών προγραμμάτων ανά τύπο τεχνολογίας και τύπο προγράμματος. • Evaluation: Επικεντρώνεται στην αξιολόγηση τόσο των γενικευμένων τύπων ΠΔΖ, όσο και των τεχνολογικών επιλογών, με βάση τις σύγχρονες επιδιώξεις των ενεργειακών εταιρειών. Η προτεινόμενη μεθοδολογία ενσωματώθηκε στο πληροφοριακό σύστημα l-DSM (Information System for Demand Side Management Decision Support to Energy Companies), το οποίο έχει ως στόχο να αποτελέσει ένα χρήσιμο εργαλείο υποστήριξης απόφασης για την προώθηση της ενεργειακής αποδοτικότητας από ενεργειακές εταιρείες, μέσω της υλοποίησης των ΠΔΖ. To IDSM αποτελείται από τρία κύρια υποσυστήματα: • K-DSM (Knowledge -based system for DSM Experiences Utilization), το οποίο ενσωματώνει την υπάρχουσα εμπειρία των ΠΔΖ και το μεθοδολογικό πλαίσιο για τον προσδιορισμό των συμβατών τεχνολογικών ΠΔΖ. • SEVAN (Synthesis and multicriteria EVAluation of DSM Programme Types with Naiade), to οποίο συνθέτει τα χαρακτηριστικά των Τύπων Προγραμμάτων των ΠΔΖ, όπως εκφράζονται σε μικτή πληροφορία, και ενσωματώνει τη μεθοδολογία της Naiade για την αξιολόγησή τους. • SEVEL (Synthesis and multicriteria Evaluation of DSM Programme Technologies with ELectre III). Συνθέτει τα χαρακτηριστικά των τεχνολογιών ΠΔΖ, εκφρασμένα σε ποσοτική πληροφορία, και ενσωματώνει τη μεθοδολογία της Electre III για την αξιολόγησή τους. Ως πεδίο εφαρμογής επιλέχθηκε ο ελληνικός ενεργειακός τομέας, καθώς η συγκεκριμένη διδακτορική διατριβή εκπονήθηκε με την υποστήριξη του Προγράμματος Ενίσχυσης Ερευνητικού Δυναμικού (ΠΕΝΕΔ) «Υποστήριξη Αποφάσεων Προώθησης Ανανεώσιμων Πηγών Ενέργειας και Εξοικονόμησης Ενέργειας στο Πλαίσιο των Νέων Συνθηκών της Ελληνικής Αγοράς Ενέργειας (Υπουργείο Ανάπτυξης-ΥΠΑΝ, Γενική Γραμματεία Έρευνας και Τεχνολογίας-ΓΓΕΤ, ΜΕΤΡΟ 8.3, ΔΡΑΣΗ 8.3.1)». Επιπλέον, άντληση επιμέρους δεδομένων και πληροφοριών έγινε στα πλαίσια του Ευρωπαϊκού Προγράμματος «Scientific Reference System on New Energy Technologies, Energy End-use Efficiency and Energy RTD-SRS NET & EEE (EC-FP6, Coordination Action)».